USR Bucureşti anunţă că a depus luni acţiunea în instanţă pentru desfiinţarea companiilor municipale, după ce Curtea de Apel a decis pe 22 noiembrie anularea definitivă a tuturor hotărârilor de înfiinţare a celor 20 de societăţi.

Foto: Inquam Photos - Octav Ganea

„USR Bucureşti a depus astăzi acţiunea în instanţă pentru desfiinţarea companiilor municipale lansate anul trecut de Gabriela Firea. În urmă cu trei săptămâni, Curtea de Apel a decis anularea definitivă a tuturor hotărârilor de înfiinţare a celor 20 de companii municipale. În urma acestei decizii, consilierii municipali USR au depus un proiect de hotărâre pentru dizolvarea şi lichidarea companiilor. Întrucât proiectul propus nu a fost trecut pe ordinea de zi a şedinţei CGMB, consilierii USR Bucureşti au depus la Tribunalul Bucureşti acţiunea pentru desfiinţarea companiilor”, informează filiala Bucureşti a Uniunii Salvaţi România, prin intermediul unui comunicat.

Preşedintele USR Bucureşti, Roxana Wring, a precizat că varianta hotărârii de consiliu ar fi mai rapidă, „fără să producă noi pagube pentru bucureşteni”.

„Gabriela Firea are două variante. Varianta hotărârii de consiliu, care este mai rapidă şi rezolvă problema companiilor fără să producă noi pagube pentru bucureşteni. Sau varianta instanţei. Se pare că Gabriela Firea a ales. Nu vrea să pună în aplicare decizia Curţii de Apel. Aşa că o vom obliga, tot pe calea instanţei”, a precizat ea.

Ana Ciceală, consilier municipal, a menţionat că documentaţia depusă de USR în instanţă pentru desfiinţarea celor 20 de companii municipale are 14.794 de pagini.

„Am depus la instanţă nu doar decizia Curţii de Apel, ci şi toate documentele din care reiese că aceste companii nu pot exista şi nu pot funcţiona din punct de vedere legal. Facem demersurile ca epopeea companiilor să se termine cât mai repede. Pentru ca banii bucureştenilor să se întoarcă la bugetul Capitalei şi, nu în ultimul rând, pentru ca cineva să plătească. Din punctul nostru de vedere, Gabriela Firea este singurul vinovat şi cel care ar trebui să plătească din buzunarul propriu toate sumele risipite deja de companiile pe care le-a înfiinţat”, a precizat consilierul municipal USR.

Sursa: Agerpres